เรามาทำงานแถวจังหวัดสมุทรสาครค่ะ เลยหาร้านอร่อยๆ ดูรีวิวว่าร้านนี้อาหารอร่อย ร้านดูสะอาดดี การบริการดี  แถมมีที่จอดเยอะอีกด้วย ร้านนี้อยู่ทางขาออกกรุงเทพค่ะ และทางผ่านที่จะไปทำงานพอดี ก็เลยมาลงตัวที่ร้านนี้ค่ะ


บรรยากาศร้านก็โล่งดีค่ะ สามารถนั่งโซนข้างนอกรับลมได้ ข้างในก็มีทั้งห้องแอร์และไม่่มีแอร์ เลยได้หลายโซนตามชอบเลย ที่นี่รับกรุ๊ปเยอะๆได้ด้วยค่ะ แต่ต้องมาจองก่อนจะดี เพราะว่าเสาร์อาทิตย์คนจะแน่น

เราไปกัน 4 คน สั่งไป 5 อย่างค่ะ


เมนูที่ชิม

-กุ้งอบเกลือ จานเล็ก ราคา 450 บาท

มีกุ้งให้ประมาณ 10 ตัว รสชาติกุ้งสดอร่อยดี แกะเปลือกได้ค่อนข้างง่ายเลยค่ะ ทานกับน้ำปลาพริกนี่มาก ชอบ


-ปลาทูตาเตี๊ยะ ราคา 140 บาท มีปลาทู 5 ตัว

มาแถวนี้ไม่สั่งปลาทูก็กระไรอนู่นะ เราไม่ได้มาแถวนี้นาน แต่จำได้ว่าเคยทานปลาทูตาเตี๊ยะแล้วติดใจ อยู่ที่กรุงเทพก็ไม่เจอเมนูนี้เลย หากินยากจัง เจอแบบนี้ต้องสั่งค่ะ 

ปลาทูสดดี ทานก็ง่ายด้วย แต่ระวังก้างด้วยก็ดีค่ะ ตัวซอสออกรสหวานๆเค็มๆ โรยมาด้วยกระเทียมโทน รสชาติกลมกล่อม ออกหวานนำ ถ้าใครชอบรสชาติแนวนี้ก็อย่าลืมสั่งกันนะคะ


-เนื้อปูนึ่ง จานเล็ก 450 บาท

เราเป็นคนที่แกะปูไม่เก่ง แล้วก็ขี้เกียจแกะด้วย ถ้ามีปูให้กินก็ขอเลือกที่เค้าแกะมาให้เรียบร้อยแล้วจะดีมาก เลยสั่งเนื้อปูนึ่งมาค่ะ จานนี้จ้วงไปเยอะมากๆ ปูหวานดี รู้สึกได้ว่าสดค่ะ ทานเปล่าๆก็ได้หรือจะจิ้มน้ำปลาพริกแบบเราก็ดีงาม


-หมึกนึ่งมะนาว ราคา 250 บาท

จานนี้ให้มาอย่างเยอะเลย ปลาหมึกก็เนื้อแน่นมากๆ แล้วก็เด้งอีกต่างหาก นึ่งมาสุกกำลังกินเลย รสชาตินี้ก็ครบเครื่อง คือ เปี้ยว เค็ม เผ็ดไม่มาก เพราะว่าเขี่ยพริกออก ???? ทานคู่กับข้าวสวยนี่ดีจริงๆ


-หอยหลอดผัดฉ่า ราคา 160 บาท

เป็นเมนูที่ไม่ได้กินน่าจะเกิน 20 ปีได้ค่ะ แบบตอนเด็กที่บ้านชอบมาแถวนี้เลยได้กินบ่อย พอโตมาก็ไม่ได้แวะแถวดอนหอยหลอดก็เลยไม่มีโอกาสได้กินค่ะ 

หอยหลอดให้มาเยอะเลยนะ ผัดกับเครื่องแกงผัดฉ่าที่รสชาติเข้มข้น ออกเค็มๆหน่อย เผ็ดกำลังดี แล้วหอยก็ไม่คาวเลยค่ะ ชอบอีกเหมือนกัน


-ต้มยำรวมมิตรน้ำข้น ราคา 300 บาท

มีกุ้งตัวโตๆ ปลาหมึกตัวแน่นๆ หอยหลอด แล้วก็เห็ดฟางใส่มาในน้ำต้มยำ รสชาติต้มยำก็อร่อย กลมกล่อม ซดแล้วสดชื่นมากๆ เสียดายน่าจะมีปลาด้วยก็จะดีกว่านี้ค่ะ

ชอบนี้เราชอบกุ้งกับเห็ดค่ะ รสชาติหวานและก็สดดี


นอกจากนี้ที่ร้านก็ยังมีของฝากเล็กๆน้อยๆขายด้วยนะคะ เช่นปั้นขลิบ น้ำพริก ปลาหมึกกรอบ น้ำตาลมะพร้าว


ถ้าใครผ่านมาแถวนี้แล้วคิดไม่ออกว่าจะทานร้านไหนก็แนะนำร้านนี้เลยค่ะ อาหารโดยรวมอร่อยมากค่ะ แต่เสียดายมีแมลงวันนิดหน่อย เวลากินต้องคอยปัดไม่ให้มาตอมอาหาร ????


ป.ล. ถ้าใช้บัตรเครดิตทางร้านก็คิดเพิ่มอีก 2% นะคะ มาร้านนี้จ่ายเงินสดจะดีกว่าค่ะ 

มื้อนี้หมดไป 1930 บาท มีน้ำเปล่าและข้าวสวยที่สั่งเพิ่มค่ะ